Anwar Ibrahim

Politisk karriere til 1999

I 1971 deltok han i grunnleggelsen av Den islamske ungdomsbevegelsen i Malaysia (Angkatan Belia Islam Malaysia) og spilte en vesentlig rolle i organisasjonen frem til april 1982, da han ble medlem av United Malays National Organisation (UNMO). Han ble tidlig i sin karriere sett som en mulig etterfølger til statsminister Mahathir bin Mohamad.
Anwar var medlem av Malaysias parlament fra 1982 til 1999. Han hadde ulike ministerposter i den malaysiske regjeringen fra 1983 til 1998. Han var minister for kultur, ungdom og sport fra 1983 til 1984, landbruksminister fra 1984 til 1986, utdanningsminister fra 1986 til 1991, finansminister fra 1991 til 1998 og visestatsminister fra 1993 til 1998. Han var også fungerende statsminister fra mai til juli 1997.

Konflikten med Mahathir

I løpet av 1990-tallet kom Anwar Ibrahim på kant med sin tidligere mentor Mahathir og andre ledende skikkelser i regjeringspartiet. Konflikten med Mahathir hadde bakgrunn i en langvarig maktkamp, der Anwar var sett som mer næringsliberal og åpen for utenlandske investeringer, mens Mahathir førte en mer nasjonalistisk kurs. Anwars støttespillere tok også opp korrupsjon og nepotisme i malaysisk politikk. Som følge av konflikten ble Anwar gitt avskjed fra regjeringen i 1998.
I 1999 ble Anwar dømt til seks års fengsel for korrupsjon. Året etter ble han i tillegg dømt til ni års fengsel for påståtte homoseksuelle handlinger med sin sjåfør. Homoseksuelle handlinger er forbudt i Malaysia, et muslimsk land, men blir i praksis sjelden straffeforfulgt. Rettssakene ble kritisert for bruk av tortur og vold mot Anwar.
Kritikere har beskrevet dommene mot Anwar som politisk motivert, og både utenlandske regjeringer og menneskerettighetsorganisasjoner regnet ham som en politisk fange.

Tilbake til politikken

I september 2004 opphevet Malaysias høyesterett overraskende den andre dommen, og Anwar ble løslatt fra fengsel.
29. juni 2008 søkte Anwar tilflukt i den tyrkiske ambassaden i Kuala Lumpur, etter å ha blitt anmeldt for homoseksuelle handlinger av en ung medarbeider. Anwar tilbakeviser beskyldningen og ser på den som et forsøk på å hindre ham fra å gjenoppta en politisk karriere. Han forlot ambassaden etter et møte mellom den tyrkiske ambassadøren og Malaysias utenriksminister. 16. juli ble han arrestert, men løslatt dagen etter.
Anwar var igjen medlem av parlamentet i Malaysia fra 2008 til 2015 og var i denne perioden landets opposisjonsleder. Han ledet sitt parti til stadig større innflytelse gjennom valg på føderalt- og delstatsnivå, og var en kritiker av statsminister Najib Razak og korrupsjon i Malaysia. I denne tiden ble han forsont med Mahathir, som delte kritikken mot Najib Razak. I 2015 ble Anwar fengslet i en prosess som ble oppfattet som politisk motivert fra Najib Razaks side.
I 2018 vant en koalisjon ledet av Anwar og Mahathir valget i Malaysia, og Anwar mottok en full benådning fra den malaysiske kongen. Mahathir ble ny statsminister, men har lovet å overlate embetet til Anwar i løpet av embetsperioden. Anwars og Mahathirs koalisjon gikk til valg på å bekjempe korrupsjon, som er en viktig sak for den nye regjeringen. Anwars ektefelle Wan Azizah Wan Ismail ble visestatsminister og kvinne- og familieminister i den nye regjeringen.